Durek Verrett

**Durek Verrett** (født **Derek David Verrett**; 1974) er en amerikansk konspirasjonsteoretiker og alternativ behandler som omtaler seg som sjaman og praktiserer nysjamanisme. Han er gift med norske prinsesse Märtha Louise. Verrett er ikke kongelig og har ingen offentlig rolle.

Hans bok *Spirit Hacking* fra 2019 fremmer en rekke pseudovitenskapelige ideer, og han hevder der blant annet at kreft skyldes negative tanker, at kvinner kan få merker i vagina av å ha sex med flere menn, og anbefaler nyreligiøse virkemidler som behandling. Verrett har arbeidet som åndelig livsveileder og alternativ behandler, og arrangert kurs som blant annet skal ha som mål å rense ut onde ånder. Verrett og Märtha samarbeidet med Netflix om dokumentaren *[[#Rebel Royals|Rebel Royals]]*, som hadde stort fokus på den norske kongefamilien og fremstilte kong Harald som uvitende og rasistisk.

## Bakgrunn
Durek Verrett ble født som *Derek David Verrett*, men endret navn til *Durek Verrett* i 2014. Verrett er oppvokst i California, og har oppgitt at hans mor er av norsk-indisk avstamning og at faren opprinnelig er fra Haiti. På sitt nettsted hevdet Verrett fra 2011 til 2020 å være tredje generasjons sjaman. Siden 2020 har han hevdet å være sjette generasjons sjaman. I et intervju i 2009 hevdet Verrett å være «født inn i nedarvet haitisk voodoo og norsk urfolksmedisin». Ifølge kongehushistorikeren Marlene Koenig kan farens familie påvises i de amerikanske delstatene Louisiana, Virginia og Georgia de siste 200 årene, uten noen kjent haitisk tilknytning. Faren var David Benjamin Verrett (født 1929 i New Orleans). Ifølge Koenig går moren, født som Sheilah G. Farmer (født 1943 på Manhattan), nå under navnet Veruschka Urquhart.

Verrett droppet ut av videregående skole. Verrett har sagt at han ble dømt og sendt til fem års ubetinget fengsel i USA etter at han hadde organisert en fest i et forlatt hus som ble satt i brann. Han har sagt at han sonet ett år i fengsel før han fikk innvilget prøveløslatelse for god oppførsel. Han har videre sagt at fengselserfaringen gjorde ham til en bedre sjaman. Verrett var i perioden 2005–2009 gift med den tsjekkiske statsborgeren Zaneta Marzalkova. Han har fortalt at han rapporterte sin daværende ektefelle til immigrasjonsmyndighetene i 2008 for å være en ulovlig innvandrer, og at hun som følge av dette ble fengslet og utvist fra landet, før de ble skilt året etter. Verrett var siden kjæreste med massøren Hank Greenberg, og de planla å gifte seg. De avbrøt forholdet i 2015 før det planlagte bryllupet, og Greenberg uttalte senere at Verrett hadde vært voldelig og manipulerende overfor ham mens de var kjærester. Verrett bodde i seks år sammen med Tiana Griego, som også var hans manager. Griego uttalte at «Durek kontrollerte hele livet mitt. Det var som han ble misunnelig på alt som stjal oppmerksomhet fra ham. Jeg fikk ikke ha seriøse forhold eller fokusere på sønnen min. Alt handlet om Durek». Verrett og hans daværende kjæreste Hank Greenberg ble i 2011 saksøkt av sin tidligere husvert for å trakassere og true med drap og «svart magi».

## Kunder
Durek Verrett har hatt flere internasjonale kjendiser på sin kundeliste som sjaman, blant disse Gwyneth Paltrow, og har også vært spaltist i *[[The Huffington Post]]*. Verrett har hevdet å ha arbeidet med kreftsyke barn på Israels fjerde største sykehus, Assaf Harofeh Medical Center (nå Shamir Medical Center), men sykehuset benektet at han noen gang hadde jobbet der.

## Sykdom
I desember 2021 gjorde ukebladet *[[Se og Hør]]* det kjent at Verrett led av nyresvikt, og gikk til dialyse som behandling. Hans søster skal ha donert en nyre til ham. Verrett klaget publiseringen inn for Pressens Faglige Utvalg (PFU) med begrunnelsen at han følte seg krenket og at omtalen var hensynsløs, usaklig og stigmatiserende om hans private helse, og at den dermed brøt med norske journalisters etiske retningslinjer i Vær Varsom-plakaten. Under tvil fikk han ikke medhold fra PFU med begrunnelsen at dette normalt ville vært fellende, men at omtalen i Verretts tilfelle hadde relevans fordi han tidligere har hevdet å kunne kurere seg selv, såvel som andre, gjennom sin kommersielle virksomhet. Verrett skrev i sitt tilsvar, og opplyste til *VG*, at han aldri har hevdet å kunne kurere nyresykdommen og at *Se og Hør* har delt sensitiv informasjon som han ikke var klar for å offentliggjøre.

## Omstridte uttalelser om magisk helbredelse, overnaturlige evner, åndevesener og annet
Verrett har ved en rekke anledninger hevdet at han har helbredet syke. I et intervju på Island i 2016 hevdet Verrett at han hadde «reddet» kreftpasienter, men etter å ha mottatt kritikk for uttalelsene, modererte han dette til at en kreftpasient han hadde hatt som klient, hadde blitt bedre, men uten å påstå at han hadde kurert henne.

Verrett har hevdet at han stod opp fra de døde og at han forutså terrorangrepene 11. september to år før de skjedde, men har forklart at han ikke sa fra fordi «alle har sin egen vei og må akseptere sin skjebne». Han uttalte at det ikke var hans oppgave å si fra: «*I have nothing to do with it».* I et intervju på TV-programmet *Good Morning Lala Land* i 2018 hevdet Verrett at han kunne påvirke atomer og elektroner, og på den måten fysisk endre en persons alder. Påstandene har blitt avfeid som pseudovitenskap av faglig ekspertise. I en artikkel i tidsskriftet *[[Fri tanke]]* i 2019 ble det fremlagt en rekke uoverensstemmelser i Verretts påstander om sin bakgrunn og virksomhet til forskjellige medier. Verrett har hevdet å være opplært av en «prinsesse Susana von Radic av Kroatia», som har gitt seg selv denne tittelen.

Han har påstått at tilfeldig sex tiltrekker seg underjordiske ånder som setter merker på innsiden av kvinners skjede. I en uttalelse til det irske magasinet Xposé.ie i 2019, fortalte Verrett at «kvinner får visse avtrykk inni vaginaen sin når de har for mange sexpartnere som de trenger å rense ut – jeg gir øvelser for det» 

Verrett har støttet David Ickes konspirasjonsteori om eksistensen av romøgler og uttalt at «jeg er en hybrid art av romøgle og Andromeda, og jeg innehar også eldgamle ånder fra den gamle verden (...) vi er en klynge av vesener, og det betyr at vi har kommet hit for å skape strukturer som hjelper mennesker til frigjøring». Verrett uttalte også at han anser mobilnett-teknologien 5G som en konspirasjon iverksatt av «dem som slavebinder planeten». 

I en video som han la ut på Instagram 15. juli 2022 hevdet Verrett at en medaljong han selger, skal få «giften ut av kroppen» etter Covid-19-sykdom. Da dokumentasjon på virkningen ble etterspurt, kunne han ikke vise noe konkret.

I 2022 skrev *[[Aftenposten]]s* Ingeborg Senneset et åpent brev til Verrett, der hun skrev at han hadde sendt henne en rekke meldinger av typen «Hey, my love» på Instagram, uttalt at «Illuminati» finnes og bedt henne snakke med høytstående kjendiser og mektige politikere så hun kunne få «bevis», før han blokkerte henne da hun stilte spørsmål ved dette.

I desember 2023 påstod Verrett i en ny Instagram-video at vesener kan ta plass i barn og plage dem. Han ba derfor foreldre om å snakke direkte til urolige, aggressive og utagerende barn og befale mørke ånder «inn i lyset». Flere mente hans råd om oppdragelse var en skadelig oppfordring til demonutdrivelse. Statsminister Jonas Gahr Støre kalte Verretts uttalelser farlige.

I en liknende video samme måned presenterte Verrett råd for å bekjempe selvmordstanker. Der forklarte han at sjamanismen tror på «selvmordsånder» som går inn i menneskers bevissthet. Han hevdet at suicidale kan snakke til indre ånder og skape et «energifelt» for å innse at de er viktige på jorda og for å «flytte selvmordsåndene». Flere norske fagfolk kritiserte videoen. Verrett forsvarte seg med at han har et internasjonalt publikum der det er ulike syn, og at det utenfor Norge er mange som støtter alternativ behandling.

Verrett ble oppført på en liste over «20 berømte konspirasjonsteoretikere» sammen med David Icke og Alex Jones i en artikkel på nyhetsnettstedet MSN i 2024.

## Forhold til Märtha Louise og virksomhet i Norge
I mai 2019 ble det offentliggjort at Verrett var blitt kjæreste med den norske prinsessen Märtha Louise. Prinsessen har hevdet at hun har blitt helbredet av ham. De har samarbeidet om en foredragsturné i Norge, og har også opptrådt sammen på TV-programmet *[[Skavlan]]*. Det vakte reaksjoner fra både kristne og sekulære at Sankt Petri kirke hadde valgt å åpne dørene for Verrett og prinsessen. Biskop Anne Lise Ådnøy omgjorde avgjørelsen grunnet kritikken, og arrangementet måtte flyttes til et annet lokale.

Den 7. juni 2022 ble forlovelsen mellom Märtha Louise og Durek Verrett kunngjort.

Verrett har hevdet at hans forhold til Märtha Louise blir kritisert fordi han er mørkhudet.

Märtha Louise og Durek Verrett har hevdet å ha møtt hverandre flere ganger i tidligere liv, blant annet som farao og dronning i Egypt.

Verrett er ikke kongelig. Begrepet «kongefamilien» ble fjernet fra kongehusets nettsted samtidig med brylluppet for å tydeliggjøre skillet mellom kongelige og ikke-kongelige.

## Forfatterskap
Høsten 2019 utgav Verrett selvhjelpsboka *Spirit Hacking.* Cappelen Damm fikk boka oversatt til norsk med undertittelen *«sjamanske metoder for å gjenvinne din personlige kraft, skape indre forvandling og gjøre verden lysere»*, men vedtok å stoppe utgivelsen en uke før planlagt utgivelsesdato fordi boka kunne *«være skadelig dersom den leses bokstavelig»*. Boka fikk særlig kritikk for avsnitt hvor Verrett hevdet at kreft, inkludert kreft hos barn, var selvpåført gjennom negative tanker. Barnekreftforeningens leder Trine Nicolaysen reagerte kraftig på påstandene. I boken hevdet også Verrett at han hadde helbredet seg selv fra alvorlig sykdom gjennom sine egne tanker og ord. Han gikk også hardt ut mot legemiddelindustrien og antydet at cellegift ble gitt til kreftpasienter fordi legene tjente penger på det snarere enn at det hjalp pasienten. Han skrev også at tilfeldig sex tiltrekker seg underjordiske ånder, og utdypet dette med at det gir avtrykk på innsiden av kvinners vagina, noe han tilbyr øvelser for å «rense ut». Rettighetene til boken ble overtatt av Forlaget Lille Måne, og boken ble utgitt på norsk 29. november 2019 under tittelen *Sjamanens reise*. *Dagbladet* karakteriserte boka som *«Gal manns tale»* og gav terningkast én. *[[VG]]*s bokanmelder kalte innholdet «sprøyt, svada og griseprat» og mente boken «reproduserer mye av standardrepertoaret til den aller mest kyniske delen av den såkalte alternativkulturen», og gav likeledes boken terningkast én.

Tidligere statsminister Erna Solberg omtalte Verretts ideer som «veldig rare og veldig lite kunnskapsbaserte» og sa at «noe av det han har stått for, er noe vi prøver å bekjempe i konspirasjonsmiljøer».

## Omdømme
I 2024 rapporterte flere medier at Verrett og Märtha Louise har jobbet med et omdømmeprosjekt for å fjerne kritikk av Verrett. De ønsket å fjerne et sitat av tidligere statsminister Erna Solberg fra Verretts Wikipediabiografi, der Solberg beskrev Verretts ideer som «veldig rare» og knyttet ideene til konspirasjonstenkning. Medierettsekspert Jon Wessel-Aas sa det er «nytteløst og prinsipielt feil å forsøke å få Wikipedia til å fjerne et faktisk korrekt sitat uttalt offentlig til TV 2», mens medier kritiserte forsøket på å «sensurere en tidligere statsministers uttalelser». Verrett klaget også over at artikkelen på engelsk Wikipedia beskriver ham som en person «som selv beskriver seg som sjaman», og mente han er utnevnt til sjaman av sine forfedre. Han ønsket også at artikkelen skulle beskrive ham som danser, modell, TV-personlighet, koreograf og forkjemper for kvinners rettigheter, og hevdet at Gwyneth Paltrows nettsted har beskrevet ham som «den fremste sjamanen». Politisk redaktør Erik Stephansen i *[[Nettavisen]]* skrev at «de gjentatte forsøkene på å endre eller fjerne ufordelaktige opplysninger fra Wikipedia» er det mest iøynefallende forsøket «på å skjule uheldige spor fra Dureks tidligere liv».

På sin Instagram-konto får Verret de fleste dager noen titalls nye følgere, mens enkelte dager får han noe over 8000.  Medieviter Magnus Hoem Iversen har kommentert dette med at innkjøp av følgere og likerklikk strider mot idealer om ekthet og autentisitet.

### ''Rebel Royals''
I Netflixdokumentaren *Rebel News* uttalte Verrett at han er halvt reptil og ønsket seg et kongelig bryllup fordi han «skal bli kongelig». Han uttalte også at kong Harald, dronning Sonja og kronprins Haakon «ikke visste hva rasisme er» og «så på meg som en gærning da jeg sa at rasisme eksisterer». Han sa at kongen og dronningen hatet klærne hans, alt han gjorde, og at de alltid fortalte Märtha at han var feil for henne. Verrett sa at den første gangen Harald spurte ham om rasisme var da Oprah Winfreys intervju med britiske prins Harry og prinsesse Meghan ble sendt, og at den norske kongefamilien «ville ikke ha en familiediskusjon for å unngå å behandle meg dårlig. De ville ha en familiediskusjon fordi de var redde for at jeg ville være den neste på *Oprah*». Kongefamilien uttalte at dokumentaren var et brudd på avtalen om å ikke bruke prinsessetittelen eller Märthas tilknytning til kongefamilien. Dokumentaren bruker prinsessetittelen hvert tredje minutt og har stort fokus på kong Harald, som fremstilles som uvitende og rasistisk. Kongehushistoriker Trond Norén Isaksen sa at den eneste løsningen på de gjentatte avtalebruddene og utnyttelsen av prinsessetittelen er å frata Märtha tittelen. I sin anmeldelse skrev *[[Aftenposten]]* at «*Rebel Royals* forteller oss at Märtha og Durek ofte blir utsatt for kritikk, men aldri selv har gjort noe kritikkverdig. Filmen er en demonstrasjon av duoens manglende evne til å ta selvkritikk.»

## Bibliografi
* 
*

## Referanser


## Eksterne lenker
* 
*